# Diakonian vanhustyöntekijän virka

Sastamalan seurakunta hakee diakonian vanhustyöntekijää. Virka on määräaikainen, projektiluontoisen tehtävän kesto on viisi vuotta. Diakonian vanhustyöntekijän tarkoituksena on ehkäistä vanhusten yksinäisyyttä ja syrjäytymistä Sastamalassa. Painopisteenä ovat etenkin vanhukset, joilla on esteitä liikkua kodin ulkopuolella tai osallistua ryhmätoimintaan. Työntekijän on tarkoitus ennen kaikkea verkostoitua Sastamalassa vanhustyön alalla toimivien toimijoiden kanssa, kehittää mahdollisuuksien mukaan etsivää työtä ja digitaalisuutta yhdessä yhteistyötahojen (esim. kotihoidon) kanssa, kehittää lähimmäis- ja vapaaehtoistyötä yhdessä muiden diakoniatyöntekijöiden kanssa, tehdä asiakastyötä vanhusten parissa, tuoda näkyvyyttä yksinäisille vanhuksille ja vanhustyön tärkeydelle sekä tiedottaa määräaikaisuuden aikana tehdystä työstä tarvittaville tahoille.

Kelpoisuusehtona diakonian vanhustyöntekijän virkaan on Kirkkohallituksen hyväksymä diakonian virkaan kelpoistava tutkinto (Kirkkohallituksen päätös 22.9.2020 nro 141). Eduksi luetaan kokemus vanhusten ja vapaaehtoisten kanssa toimimisesta sekä hyvät verkostoitumistaidot. Virkaan valittavan on oltava Suomen evankelisluterilaisen kirkon konfirmoitu jäsen. Virkaan valitun on esitettävä hyväksyttävä lääkärintodistus terveydentilastaan ennen viran vastaanottamista. Palkka määräytyy KirVESTES vaativuusryhmän 503 mukaan (vähimmäispalkka 2 602,63 €/kk). Virassa noudatetaan 6 kk:n koeaikaa. Virka täytetään 1.10. lukien tai sopimuksen mukaan.

Hakuaika päättyy 5.8.2022 klo 14:00, ja työhaastatteluun valitut hakijat haastatellaan 16.8.2022. Sastamalan seurakunnan kirkkoneuvostolle osoitetut hakemukset toimitetaan osoitteeseen: Aittalahdenkatu 12, 38200 Sastamala tai sähköpostitse johtavalle diakonian viranhaltijalle Heidi-Maria Heikkilälle (heidi-maria.heikkila@evl.fi).

Lisätietoja virasta saa johtavalta diakonian viranhaltijalta Heidi-Maria Heikkilältä (p. 050 314 9041) 18.7.2022 alkaen.